- Hindi News
- National
- मकरोनिया में खुलेगा डिग्री काॅलेज, स्कूलों में पढ़ाया जाएगा संत रविदास का पाठ : शिवराज
मकरोनिया में खुलेगा डिग्री काॅलेज, स्कूलों में पढ़ाया जाएगा संत रविदास का पाठ : शिवराज
विरोध : कांग्रेस के प्रदर्शनकारियों से ज्यादा थी पुलिस
संविदा भर्ती में महिलाओं को 50% आरक्षण
युवाओं को नशामुक्ति का संकल्प दिलाया, संतों पर फूल बरसाए
भास्कर संवाददाता | सागर
मुख्यमंत्री शिवराज सिंह चौहान शनिवार को सागर में 3 कार्यक्रमों में शामिल हुए। शहर में रविदास महाकुंभ में उन्होंने प्रदेश के स्कूली पाठ्यक्रम में संत रविदास को शामिल करने की घोषणा की। मकरोनिया में मंगल भवन के लोकार्पण पर उन्होंने डिग्री कालेज खोले जाने की घोषणा की है। इसके अलावा गढ़ाकोटा में हुए मातृत्व सम्मेलन में उन्होंने कहा कि सरकार संविदा शिक्षकों की भर्ती में महिलाओं के लिए 50 प्रतिशत आरक्षण का प्रावधान करने जा रही है। वन विभाग को छोड़कर अन्य सभी विभागों की नौकरी में भी 33 फीसदी पद महिलाओं के लिए रिजर्व किए जाएंगे।
श्री चौहान ने कजलीवन मैदान में संत रविदास महाकुंभ में कहा कि प्रदेश के स्कूलों में अब संत रविदास जी का पाठ पढ़ाया जाएगा। 31 मार्च से नर्मदा के दोनों तटों पर शराब की दुकान नहीं खुलेंगी। मुख्यमंत्री ने कहा कि कोई माई का लाल आपको आपकी जमीन से नहीं हटा पाएगा। इसी विस सत्र में हम ऐसा कानून लेकर आ रहे हैं। महाकुंभ में उन्होंने संतों पर फूल बरसाए। इसके बाद शहर के अब तक के सबसे बड़े 325 करोड़ की लागत के सीवर प्रोजेक्ट, मेनपानी व कनेरादेव में 2000 से ज्यादा प्रधानमंत्री आवास तथा मसवासी ग्रंट में लगने वाले ठोस अपशिष्ट कचरा प्रबंधन के प्लांट की आधारशिला रखी। इस अवसर पर पंचायत मंत्री गोपाल भार्गव, गृहमंत्री भूपेंद्र सिंह, सांसद सत्यनारायण जटिया, वीरेंद्र खटीक, लक्ष्मीनारायण यादव, राज्य मंत्री लालसिंह आर्य, नारायण कबीरपंथी, लता वानखेड़े, राजा दुबे, शैलेंद्र जैन, पारुल साहू, हरवंश सिंह, राजबहादुर सिंह, सूरज कैरो आदि मंचासीन थे।
सागर. मुख्यमंत्री शिवराज सिंह चौहान ने कजलीवन मैदान में आयोजित संत रविदास महाकुंभ को संबोधित किया।
मुख्यमंत्री को काले झंडे दिखाने को लेकर पुलिस पहले से ही सर्तक हो गई थी। तीन बत्ती पर भारी पुलिस बल प्रदर्शनकारियों को घेरे रही। सीएम को जैसे ही कांग्रेसी झंडा दिखाने के लिए निकले। वहां पुलिस ने उन्हें गिरफ्तार कर लिया। सभी को जेल के अंदर बने हुए प्रशिक्षण केंद्र में बंद कर दिया गया। जहां प्रदर्शनकारियों को उनकी डिमांड पर भोजन भी कराया गया। सीएम के जाते ही सभी को छोड़ दिया गया। पढ़ें | पेज 5
महिलाएं ही करवा सकती हैं शराबबंदी : भार्गव
पंचायत एवं ग्रामीण विकास मंत्री गोपाल भार्गव ने कहा कि महिलाएं ही शराबबंदी करवा सकती हैं, अन्य कोई नहीं। माइक्रोफाइनेंस कंपनी लोन मामले में कहा कि कुछ लोग धमकी दे रहे हैं कि लोन लेने वाली महिलाओं को जेल भेजेंगे। महिलाओं ने गलत काम के लिए पैसे नहीं लिए, मैं ऐसा नहीं होने दूंगा।
सीएम ने बार-बार किया इशारा और खुद ही पहुंच गए माइक पर
कार्यक्रम के दौरान मुख्यमंत्री चौहान बार-बार घड़ी की ओर देख रहे थे। संचालन कर रहे अभिषेक भार्गव को 7-8 बार इशारा किया कि मंत्री भार्गव से बोलें कि भाषण खत्म करें। पर भार्गव बोलते गए। इस पर सीएम खुद ही उठे और माइक पर आ गए। बोले इनकी मांगों को पूरा करेंगे। साथ ही कहा कि क्षेत्र की सेवा सीखना है तो भार्गव से सीखें।
यदि नहीं आता तो सवाल उठते सीएम क्यों नहीं आए?
सीएम ने कहा कि मेरा शेड्यूल बहुत व्यस्त था। सागर में रविदास महाकुंभ है तो नर्मदा मैया के यहां भी जाना है। जबलपुर भी जाना है। सोच रहा था कि गढ़ाकोटा न जाऊं। पर गोपालजी के स्नेह के कारण मना नहीं कर सका। मन में यह भी ख्याल आया कि सवाल उठता कि सीएम क्यों नहीं आए? इसलिए आ गया।
गढ़ाकोटा में बोले मुख्यमंत्री शिवराज सिंह चौहान
1 मंच से नशामुक्ति की शपथ, पास में खुली थी शराब दुकान
संत रविदास महाकुंभ में आए अजा वर्ग के लोगों से मुख्यमंत्री ने शराब व अन्य तरह के नशे से दूर रहने की शपथ दिलवाई। उधर कार्यक्रम स्थल के पास ही झांसी रोड पर देशी शराब की दुकान खुली हुई थी। जहां से लोग शराब खरीदकर ले जाते दिखे।
2 बीड़ी, गुटखा पाउच, पंपलेट बाहर ही छोड़ना पड़े
आयोजन स्थल पर एंट्री के लिए चार गेट लगाए गए थे। पुलिस सभी की चैकिंग कर रही थी। लोगों से बीड़ी के बंडल, गुटखा पाउच यहां तक पंपलेट आदि बाहर ही छोड़ने पर प्रवेश मिला।
3 माइक सिस्टम हुआ फेल, विधायक ने रोका भाषण
नरयावली विधायक प्रदीप लारिया कार्यक्रम को संबोधित कर रहे थे, तभी अचानक माइक सिस्टम फेल हो गया। विधायक को अपना भाषण रोकना पड़ा। शुरुआत में बाहर से आए कलाकारों ने प्रस्तुति दी।
4 मंच पर लगे फ्लेक्स में कांग्रेस विधायक का फोटो
महापौर की बर्खास्तगी की मांग को लेकर संत रविदास महाकुंभ में आए मुख्यमंत्री चौहान का कांग्रेस ने पुरजोर विरोध किया। सागर बंद कराया और जेल भी गए। दूसरी तरफ उन्हीं की पार्टी के देवरी विधायक हर्ष यादव का फोटो मंच पर लगे फ्लेक्स में होने से चर्चा का विषय बना रहा।
मुख्यमंत्री ने गढ़ाकोटा में संविदा भर्ती में महिलाओं को 50 फीसदी आरक्षण देने की घोषणा करते हुए कहा कि माता-बेटी के सशक्तिकरण के बिना देश विकास नहीं कर सकता। पंचायती राज व्यवस्था में हमने 50 फीसदी आरक्षण दिया। इसके चलते आज 56 फीसदी पदों पर महिलाएं निर्वाचित हुईं। प्रदेश में 24 लाख लाड़ली जन्म ले चुकी हैं। उन्होंने कहा कि लोग शराब छोड़ें, हम दुकान बंद करते जाएंगे। मासूमों के साथ घिनौना कृत्य करने वालों को फांसी की सजा दिए जाने के लिए विधेयक लाकर हम उसे केंद्र सरकार और राष्ट्रपति के पास भेजेंगे।
tgl_Latn sot_Latn hin_Deva hin_Deva hin_Deva hin_Deva hin_Deva bho_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva bho_Deva awa_Deva bho_Deva hin_Deva hin_Deva